CELEX: 32014D0748
Language: ro
Date: 2014-10-28 00:00:00
Title: Decizia Comisiei din 28 octombrie 2014 privind o măsură luată de Germania în conformitate cu articolul 7 din Directiva 89/686/CEE a Consiliului de interzicere a introducerii pe piață a centurilor de siguranță de tipurile FHA, FHB și FSmS pentru pompieri [notificată cu numărul C(2014) 7757]

30.10.2014   
               
               
                  RO
               
               
                  Jurnalul Oficial al Uniunii Europene
               
               
                  L 309/35
               
            
         DECIZIA COMISIEI
         din 28 octombrie 2014
         privind o măsură luată de Germania în conformitate cu articolul 7 din Directiva 89/686/CEE a Consiliului de interzicere a introducerii pe piață a centurilor de siguranță de tipurile FHA, FHB și FSmS pentru pompieri
         
            
               [notificată cu numărul C(2014) 7757]
            
         
         
            (2014/748/UE)
         
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 89/686/CEE a Consiliului din 21 decembrie 1989 privind apropierea legislațiilor statelor membre referitoare la echipamentul individual de protecție (1), în special articolul 7,
         întrucât:
         
                     (1)
                  
                  
                     În august 2013, autoritățile germane au notificat Comisiei o măsură de interzicere a introducerii pe piață a centurilor de siguranță de tipurile FHA, FHB și FSmS pentru pompieri fabricate de Dietrich & Co. GmbH, Rossauer Strasse 49a, 09661 Rossau, OT Seifersbach (Germania). Produsele purtau marcajul CE, în conformitate cu Directiva 89/686/CEE, și fuseseră supuse unor încercări și unei examinări de tip în conformitate cu dispozițiile standardului armonizat EN 358:1999 Echipament individual de protecție pentru poziționare în timpul lucrului și prevenirea căderilor de la înălțime. Centuri de poziționare în timpul lucrului și limitare a deplasării și mijloace de legătură pentru poziționare în timpul lucrului.
                  
               
                     (2)
                  
                  
                     Centurile de siguranță pentru pompieri constituie un echipament individual de protecție (EIP) clasificat în categoria de certificare III. EIP de acest tip, concepute pentru a proteja împotriva pericolelor mortale sau a riscurilor grave și ireversibile la adresa sănătății, ale căror efecte directe, în opinia producătorului, nu vor putea fi recunoscute la timp de către utilizatori, fac obiectul unei examinări CE de tip și al unui sistem CE de control al calității efectuate de către organismul notificat desemnat de producător.
                  
               
                     (3)
                  
                  
                     Auditul efectuat de către autoritățile germane la uzina de producție a producătorului menționat anterior a arătat că certificatele de omologare de tip pentru centurile de siguranță de tipurile FHA, FHB și FSmS pentru pompieri prezentate nu erau valide, întrucât o parte din echipament — materialul chingii — fusese înlocuit, în timp ce examinarea omologării CE de tip se referea numai la elementele supuse încercării. Prin urmare, nu fuseseră respectate următoarele cerințe ale Directivei 89/686/CEE:
                     
                                 —
                              
                              
                                 articolul 8 alineatul (2) (examinarea CE de tip): produsele nu erau identice cu modelele pentru care a fost eliberată examinarea CE de tip;
                              
                           
                                 —
                              
                              
                                 articolul 12 (declarația CE de conformitate): declarația de conformitate nu era valabilă, deoarece s-a făcut referire la sistemul de control al calității în conformitate cu articolul 11, care nu a fost realizat;
                              
                           
                                 —
                              
                              
                                 articolul 13 alineatul (1) (marcajul CE): numărul de identificare al organismului notificat, DEKRA EXAM (NB 0158) a fost utilizat în mod necorespunzător, deoarece nu a fost realizat niciun sistem de control al calității.
                              
                           
               
                     (4)
                  
                  
                     În plus, centurile de siguranță de tip FHB pentru pompieri nu au îndeplinit cerințele standardului armonizat EN 358:1999, clauza § 4.2.1 privind rezistența statică și, prin urmare, cerința esențială de sănătate și siguranță 1.3.2 Ușurință și soliditate stabilită în anexa II la Directiva 89/686/CEE. Rezistența statică pentru centurile de siguranță pentru pompieri fabricate de Dietrich & Co. GmbH are valori cuprinse între 7,2 kN și 9,4 kN, în timp ce limita minimă prevăzută în standard este de 15 kN.
                  
               
                     (5)
                  
                  
                     Comisia a scris producătorului, invitându-l să-i comunice observațiile sale privind măsurile luate de autoritățile germane.
                  
               
                     (6)
                  
                  
                     La 22 octombrie 2013, Comisia a fost informată de către autoritățile germane cu privire la rezultatul acțiunii. În conformitate cu documentele primite de la producător, autoritățile germane au stabilit că neîndeplinirea cerințelor Directivei 89/686/CEE nu se referă decât la producția din 2011 și 2012. Au fost întreprinse acțiuni corective de către producător și, de la începutul anului 2013, producția era în conformitate cu directiva respectivă. Producătorul Dietrich & Co a efectuat o rechemare voluntară care se referea la următoarele centuri de siguranță de tip FHB pentru pompieri:
                     
                                 —
                              
                              
                                 numerele de serie 0439-0738, fabricate în 2011;
                              
                           
                                 —
                              
                              
                                 numerele de serie 0739-1078, fabricate în 2012.
                              
                           
               
                     (7)
                  
                  
                     În lumina documentației disponibile, a comentariilor exprimate și a măsurilor luate de părțile interesate, Comisia consideră că centurile de siguranță de tipurile FHA, FHB și FSmS pentru pompieri fabricate în 2011 și 2012 nu au respectat clauza § 4.2.1 a standardului armonizat EN 358:1999 la care se face trimitere în cerința esențială de sănătate și siguranță 1.3.2 Ușurință și soliditate stabilită în anexa II la Directiva 89/686/CEE. Producătorul a luat deja toate măsurile necesare pentru a elimina astfel de produse neconforme de pe piață și pentru a corecta deficitele astfel încât să îndeplinească cerințele Directivei 89/686/CEE, în conformitate cu ordinul autorităților germane,
                  
               ADOPTĂ PREZENTA DECIZIE:
         
            Articolul 1
            Măsura luată de autoritățile germane, de interzicere a introducerii pe piață a centurilor de siguranță de tipurile FHA, FHB și FSmS pentru pompieri fabricate de Dietrich & Co. GmbH, este justificată.
         
         
            Articolul 2
            Prezenta decizie se referă exclusiv la produsele fabricate în 2011 și în 2012.
         
         
            Articolul 3
            Prezenta decizie se adresează statelor membre.
         
         
            Adoptată la Bruxelles, 28 octombrie 2014.
            
               
                  Pentru Comisie
               
               Ferdinando NELLI FEROCI
               
                  Membru al Comisiei
               
            
         
         
            (1)  JO L 399, 30.12.1989, p. 18.